Búið er að taka Oslóartréð niður og leggja það á Austurvöll til að verja það foktjóni . Þá er búið að fjarlægja stóru bjöllurnar sem hanga víða sem jólaskraut yfir götur miðborgarinnar . Þverböndin eru hins vegar látin vera enda ekki talið að þau geti farið af stað . „ Það er unnið að því að huga að hlutum sem gæti hugsanlega farið af stað í svona veðri . Veðurfræðingarnir segja að veðrið verði hvað verst , á höfuðborgarsvæðinu það er að segja , í Vestubæ og Miðborginni . Það er því ekki vanþörf á , “ segir Bjarni Brynjólfsson , upplýsingafulltrúi Reykjavíkurborgar , í samtali við Stundina . Starfsfólk hverfisstöðva borgarinnar er því á þönum nú og verður næstu klukkutíma , til að hefta hluti og fergja og reyna með því að koma í veg fyrir hugsanlegt tjón . Þegar að líður á daginn verður starfsfólk kallað í hús og ekki á ferli að nauðsynjalausu en í viðbragðsstöðu . Ákveðnir , velútbúnir hópar starfsmanna geta brugðist við ef í þá verður kallað , til að mynda ef tekur að flæða vegna stíflaðra niðurfalla eða ef eignir borgarinnar eru í hættu vegna veðurhamsins . „ Annars er fólki bara ráðlagt að vera ekki út eftir klukkan þrjú og við mælumst einnig til þess . Björgunarsveitir og viðbragðsaðilar verða við störf og best er ef hægt er að veita þeim greiða leið til björgunarstarfa , til dæmis með því að fólk sé ekki á bílum á götunum , “ segir Bjarni . Óveðrið er skollið á Vestfjörðum , Norðvesturlandi og Norðausturlandi . Í Bolungarvík fyrir vestan eru norðaustan 20 metrar á sekúndu og snjókoma , á Raufarhöfn eru 22 metrar á sekúndu og rigning og gefin hefur verið út rauð viðvörun í fyrsta sinn á Ströndum og Norðurlandi vestra . Hluti ástæðunnar fyrir rauðri viðvörun er að ölduhæð verður mikil . Jólakötturinn bundinnStarfsmaður á vegum borgarinnar treystir böndin við jólaköttinn . Mynd : Davíð Þór Gætt að jólakettinum Óveðrið færist suður og austur með landinu í dag . Gult ástand tekur við á höfuðborgarsvæðinu með ört vaxandi norðanátt , 18 til 23 metrum á sekúndu í vesturhverfum . Klukkan þrjú tekur við appelsínugult ástand , með norðan stormi eða roki , 20 - 28 metrum á sekúndu . Hvassast verður vestantil í borginni , á Kjalarnesi og Mosfellsbæ . Í tilkynningu frá Veðurstofu Íslands er áhættunni lýst : „ Samgöngutruflanir eru líklegar á meðan veðrið gengur yfir og truflanir á flugsamgöngum . Hætt er við foktjóni og eru byggingaraðilar hvattir til að ganga vel frá framkvæmdasvæðum . Búast má við hækkandi sjávarstöðu vegna áhlaðanda og líkur á að smábátar geta laskast eða losnað frá bryggju . Fólki er bent á að ganga vel frá lausum munum og sýna varkárni . “ Appelsínugult ástand gildir til klukkan 7 í fyrramálið í höfuðborginni , en nær yfir allt land fram að aðfararnótt fimmtudags .